REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/6-13

16. januar 2013. godine

B e o g r a d

ZAPISNIK

14. SEDNICE ODBORA ZA ZAŠTITU ŽIVOTNE SREDINE,

ODRŽANE 16. JANUARA 2013. GODINE

 Sednica je počela u 12,00 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Judita Popović, Biljana Ilić Stošić, Ivana Dinić, Ljuban Panić, Zoran Bojanić, Ivan Karić, Gordana Čomić, Živojin Stanković i Jelena Travar Miljević, kao i Slobodan Veličković, zamenik člana Konstantina Arsenovića.

 Sednici nisu prisustvovali članovi Odbora: Aleksandra Tomić, Željko Sušec, Jelena Mijatović, Zoran Vasić, niti njihovi zamenici, Konstantin Arsenović i Dejan Nikolić.

 Sednici su prisustvovali i Hranislav Stojković i Mirko Grubišić, pomoćnici ministra energetike, razvoja i životne sredine, Zoran Ibrović, viši savetnik u Ministarstvu, Momčilo Živković, direktor Agencije za zaštitu životne sredine, Tihomir Popović, načelnik Odeljenja za kontrolu kvaliteta vazduha, Zoran Stojanović, načelnik Odeljenja Nacionalna laboratorija i Biljana Jović, savetnik u Agenciji za zaštitu životne sredine.

 Na predlog predsednika Odbora da se dnevni red predložen u Sazivu **dopuni** tačkom: „Razmatranje Predloga zakona o izmenama i dopunama Zakona o zaštiti vazduha, koji je podnela Vlada, u načelu“, jednoglasno je usvojen sledeći

D n e v n i r e d :

1. Razmatranje Izveštaja o stanju kvaliteta vazduha u Republici Srbiji za 2011. godinu;
2. Razmatranje Predloga zakona o izmenama i dopunama Zakona o zaštiti vazduha, koji je podnela Vlada, u načelu;
3. Dogovor o detaljima Drugog javnog slušanja.

Prva tačka dnevnog reda - **Razmatranje Izveštaja o stanju kvaliteta vazduha u Republici Srbiji za 2011. godinu**

Uvodne napomene izneo je Momčilo Živković, direktor Agencije za zaštitu životne sredine. Tom prilikom je istakao da postoji nekoliko vrsta monitorniga kvaliteta vazduha:

- u realnom vremenu (40 automatskih mernih stanica u Republici Srbiji),

- izveštavanje - Nacionalni registar izvora zagađenja i

- monitornig polena (10 stanica za uzorkovanje polena).

Podaci dobijeni od svih institucija dostavljaju se Institutu za javno zdravlje Srbije „Dr Milan Jovanović Batut" i gradskom zavodu za javno zdravlje.

Ukazao je na problem funkcionisanja ovog sistema u 2011. godini, koji je nastao usled nedostatka sredstava u Budžetu. Ukidanjem Fonda za zaštitu životne sredine Agencija za zaštitu životne sredine ostala je bez nophodnih sredstava. Sofisticirana oprema koja se koristi bez redovnog održavanja se kvari, a troškovi popravke te opreme su veliki. Iz ovog razloga, u izveštaju koji se priprema za 2012. godinu, nedostajaće 30% podataka, a da bi se dala adekvatna ocena kvaliteta vazduha, potrebno je pribaviti 90% podataka. Apelovao je na Odbor da pomogne u rešavanju finansijskih problema Agencije.

 U diskusiji koja je usledila učestvovali su: Gordana Čomić, Momčilo Živković, Judita Popović, Ivan Karić, Milica Vojić Marković i Zoran Bojanić.

Još jednom je istaknuto koliko su članovi Odbora upozoravali na štetu od ukidanja Fodna za zaštitu životne sredine, kao i da će se u 2013. godini još uvećati problemi u vezi sa finansiranjem monitoringa kvaliteta vazduha u Republici Srbiji. Istaknuto je da je ukidanje Fonda za zaštitu životne sredine ukidanje pravne tekovine u ovoj oblasti. Postavljeno je pitanje koji je uzrok povećane koncentracije alergenih polena u Kuli, kao i da li postoji kanal komunikacije Agencije sa lokalnim samoupravama u vezi sa monitoringom.

 Objašnjeno je da Agencija kupuje instrument za merenje i finansira obuku stručnjaka koji bi tim instrumentom merili koncentraciju polena u vazduhu, a da je obaveza lokalnih samouprava da redovno šalju podatke do kojih su došli merenjem, pri čemu se ti podaci moraju verifikovati.

 U svetlu iznetih činjenica koje se odnose na nedostatak finansijskih sredstava, postavljeno je pitanje kakav će biti izveštaj o stanju kvaliteta vazduha u 2012. godini, kao i narednih godina. Da li će Agencija pripremati taj izveštaj samo pro forme, ako Odbor nema uticaj na kreiranje i finansiranje politike zaštite životne sredine. Postavlja se pitanje koliko će Vlada biti spremna da učini nešto da se stanje popravi. Bitno je da se postigne konsenzus o tome šta nam znači zaštita životne sredine.

 Postavljena su pitanja da li se analizira hemijski sastav vazduha i da li se znaju izvori zagađenja, da li podaci lokalnih samouprava ulaze u sistem monitoringa, ko finansira servisiranje mernih aparata, na lokalnom nivou i u Republici Srbiji, kao i da li je sprovedeno multidisciplinarno istraživanje uticaja zagađenja vazduha na voće, povrće, zdravlje ljudi i životnu sredinu, ko određuje tolerantne vrednosti, i, na kraju, i da li ćemo u nekoj od narednih godina imati izveštaj bez prekomernih vrednosti, jer neće imati novca za pravljenje ovakvog izveštaja. Ukazano je na problem zagađenja vazduha u više gradova u Srbiji, a posebno u Obrenovcu, Lazarevcu, Kostolcu, Požarevcu, Pančevu i Boru, što utiče na lošu zdravstvenu sliku stanovnika tih gradova.

Predstavnik Ministarstva energetike, razvoja i životne sredine istakao je da nije bila namera Vlade da se ukine Fond za zaštitu životne sredine, već da se transformiše. Obavestio je Odbor da će se u Ministarstvu formirati Odeljenje, čiji će posao biti da isprati povraćaj sredstava prikupljenih od zagađivača i njihovo namensko korišćenje za finansiranje zaštite životne sredine.

Članovi Odbora izrazili su sumnju u tako opisan mehanizam. Skrenuta je pažnja na problem zagađenja u Zajači. Istaknut je primer Valjeva, kao grada, gde se podaci o kvalitetu vazduha i osećaj stanovinka razlikuju u velikoj meri. U ovom gradu je u zimskom periodu veliko zagađenje, zbog individualnih zagađivača (grejanje), a sam grad je u kotlini. projekat lokalne toplane je bio preskup za građane, pa se na taj način nije smanjilo zagađenje. Postavljeno je pitanje zašto postoje tolike razlike između podataka u izveštaju i onoga što osećaju građani tog grada.

 Postavljeno je pitanje kako se Odeljnje unutar Ministarstva razlikuje od Fonda, kakvu nadležnost takvo odeljenje ima u odnosu na budžet, ko kadrira ljude koji će u tom odeljenju raditi, kao i ko će raditi reviziju. Predstavnici Ministarstva su zamoljeni da ne omalovažavaju članove Odbora takvim informacijama. S obzirom da je zagađivač nastavio da plaća takse, a da Agencija za zaštitu životne sredine nije dobila novac, postavljeno je pitanje gde je taj novac završio, odnosno pitanje zloupotrebe sredstava koja su prikupljena na taj način.

 Skrenuta je pažnja na to da nije ideja da od donacija Evropske unije finansiramo monitoring, već sredstva za tu namenu treba da potiču od naknada koje plaćaju zagađivači. Istaknuto je da lokalne samouprave već šest meseci nisu dobile novac za monitoring. Izraženo je žaljenje što nije prihvaćen predlog za formiranje budžetskog fonda u koji bi se slivala sredstava prikupljena od taksi koje plaćaju zagađivači.

U diskusiji je ukazano na dve činjenice:

1. nenamensko trošenje budžetskih sredstava je oziljan problem i može voditi u prekršajni ili čak i krivični postupak;
2. obećanjima o formiranju odeljenja u ministarstvu, koje bi se bavilo praćenjem sredstava prikupljenih od zagađivača, kako bi se osiguralo da se ona namenski troše za zaštitu životne sredine, predstavlja omalovažavanje skupštinskog odbora.

Izneto je i mišljenje da će se rešiti problem finansiranja ove oblasti, kao i da je izveštaj tehnički dobar, ali da ne odslikava pravu sliku kvaliteta vazduha u Kraljevu, jer je ceo grad u magli od proleća, a deponija je napravljena na visini, što, između ostalog, utiče na loš kvalitet vazduha.

Po završenoj raspravi, na predlog predsednika Odbora, Odbor je, jednoglasno, doneo Zaključak da prihvata Izveštaj o stanju kvaliteta vazduha u Republici Srbiji za 2011. godinu.

 Druga tačka dnevnog reda - **Razmatranje Predloga zakona o izmenama i dopunama Zakona o zaštiti vazduha, koji je podnela Vlada, u načelu**

Zoran Ibrović je u uvodnim napomenama objasnio razloge za izmene i dopune Zakona o zaštiti vazduha.

Povodom ove tačke dnevnog reda nije bilo diskusije.

Na predlog predsednika Odbora, Odbor, većinom glasova (6 za, nijedan glas protiv i 3 uzdržana), odlučio da predloži Narodnoj skupštini da prihvati Predlog zakona o izmenama i dopunama Zakona o zaštiti vazduha, koji je podnela Vlada, u načelu.

Za izvestioca Odbora na sednici Narodne skupštine određena je Milica Vojić Marković, predsednik Odbora.

Treća tačka dnevnog reda – **Dogovor o detaljima Drugog javnog slušanja**

 Predsednik Odbora podsetila je članove Odbora da je, na kraju Prvog javnog slušanja, održanog 13. novembra 2012. godine, obećala učesnicima javnog slušanja da će Odbor održati još jedno javno slušanje na istu temu. Na 13. sednici,Odbor je doneo Odluku da se Drugo javno slušanje na temu: „Uticaj genetički modifikovanih organizama (transgena) na životnu sredinu i zdravlje“ održi 6. februara 2013. godine, u Maloj sali Doma NS, sa početkom u 11,00 časova. Spisak učesnika sa prvog javnog slušanja poslužiće za pozivanje i na drugo javno slušanje, ali bi trebalo da uvodničari budu različiti. Predložila je da izlaganja u trajanju do 10 minuta imaju:

- prof Ljubiša Topisirović, direktor Instituta za molekularnu genetiku i genetičko inženjerstvo;

- dr Nevena Nagl, predstavnik Instituta za ratarstvo i povrtarstvo u Novom Sadu

- dr Vladan Joldžić, Fakultet za primenjenu ekologiju;

- dr Irena Beret, Udruženje građana „Zdrava zemlja“;

- Željko Popović, asistent na Departmanu za biologiju i ekologiju na Prirodno-matematičkom fakultetu Univerziteta u Novom Sadu.

Posle svakog od dva panela, predviđeno je vreme za diskusiju u trajanju od po pola sata, gde bi mogli da se prijave za reč zainteresovani učesnici javnog slušanja, u trajanju do tri minuta. Na polovini javnog slušanja bila bi pauza i organizovan ručak za učesnike javnog slušanja, u okviru programa podrške skupštinskim odborima koju pruža Program za razvoj Ujedinjenih nacija UNDP.

Sednica je završena u 13,50 časova.

SEKRETAR PREDSEDNIK

 Milica Bašić Milica Vojić Marković